पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. गैंगरेप की शिकार नाबालिग गर्भवती को अनचाहे गर्भ से छुटकारा दिलाने के कोर्ट के आदेश की भी सीएमओ को परवाह नहीं है। गुड़गांव जिला अस्पताल के सीएमओ ने पीड़िता को दाखिला करने के बजाया सफदरजंग रेफर कर दिया।
काफी जद्दोजहद के बाद सफदरजंग में पीड़िता को दाखिल किया गया। ज्यूडिशियल मजिस्ट्रेट जोगेंद्र सिंह की अदालत ने पीड़िता की जांच एमटीपी (मेडिकल टर्मिनेशन प्रेगनेंसी) एक्ट के तहत कराने के निर्देश सीएमओ को दिए थे। साथ ही अनचाहे गर्भ से छुटकारा दिलाने के निर्देश भी दिए गए थे।
किसने बरती लापरवाही
इस नाबालिग की सहायता करने वाली स्वयंसेवी संस्था फरिश्ते ग्रुप के चेयरमैन पंकज वर्मा व कानूनी सलाहकार डॉ. अंजू रावत नेगी ने बताया कि डॉक्टर की एमएलआर रिपोर्ट में दर्ज किया गया है कि नाबालिग तीन हफ्ते की गर्भवती है। लेकिन यह जानकारी पीड़िता के माता-पिता को नहीं दी गई है।
कोर्ट और पीड़िता के वकील को भी यह जानकारी थी। लेकिन समय रहते किसी ने भी पीड़िता को इससे छुटकारा दिलाने की पहल नहीं की। अप्रैल में जब पीड़िता के गर्भवती होने की आशंका मां को हुई, तो उसने अस्पताल से संपर्क किया। डॉक्टरों ने पीड़िता को एडमिट नहीं किया।
डॉक्टरों ने यह कह कर टरका दिया कि गर्भपात कराना कानूनन जुर्म है। इसके बाद पीड़िता के माता-पिता ने संस्था से संपर्क किया। संस्था ने भी पीड़िता का अस्पताल में गर्भपात कराने के लिए काफी जद्दोजहद दी। लेकिन डॉक्टर नहीं माने। हर तरफ से मायूस होने के बाद संस्था ने मामले को कोर्ट में उठाया।
अस्पताल ने टरकाया
अंजू रावत ने बताया कि संस्थान ने ज्यूडिशियल मजिस्ट्रेट जोगेंद्र सिंह की अदालत में अपील की। अदालत ने बीते मंगलवार को गर्भवती को अनचाहे गर्भ से छुटकारा दिलाने के लिए सीएमओ को निर्देश दिए।
कोर्ट के आदेश की प्रति लेकर पीड़िता के परिजनों ने गुरुवार को सिविल अस्पताल में डॉक्टरों से संपर्क किया। इस बार भी डॉक्टरों ने एडमिट करने से इनकार कर दिया। मायूस होकर वे फिर संस्था के पास आए। काफी जिद करने पर सीएमओ ने चार डॉक्टरों की टीम गठित की। अंजू ने बताया कि टीम में शामिल डॉक्टर सुनीता शर्मा ने पीड़िता को दाखिल करने से मना कर दिया।
उन्होंने कहा कि पीड़िता की उम्र मात्र 13 वर्ष है और वह काफी कमजोर भी है। इस गंभीर मामले के लिए सिविल अस्पताल में सुविधा उपलब्ध नहीं है। गर्भपात के दौरान अधिक मात्रा में खून निकलेगा। हीमोग्लोबिन भी निश्चित मात्रा से बहुत कम है। ऐसे में जान का खतरा है। अंजू ने आरोप लगाया कि डॉक्टर ने डिस्चार्ज स्लिप में लिख दिया कि परिजन अपनी इच्छा से पीड़िता को सफदरजंग अस्पताल ले जा रहे हैं।
इसके बाद संस्था के लोग पीड़िता को लेकर सफदरजंग अस्पताल पहुंचे। वहां सीएमओ ने कहा कि मामला गंभीर नहीं है, इसलिए पीड़िता को मंगलवार को ओपीडी में लाया जाए। अंजू ने बताया कि इसके बाद मौके पर संस्था के कई लोग आ गए। सभी ने अस्पताल के बाहर धरना-प्रदर्शन करने की धमकी दी। इसपर डॉक्टरों ने पीड़िता को एडमिट कर लिया। देर शाम तक पीड़िता की जांच चल रही थी।
क्या है मामला
22 फरवरी को तीन युवकों ने 13 वर्षीय नाबालिग का अपहरण कर लिया था। 11 मार्च को नाबालिग को पुलिस ने बरामद किया। अगले दिन 12 मार्च को पीड़िता का एमएलआर किया गया, जिसमें बच्ची के साथ गैंग रेप की पुष्टि हुई। पुलिस ने एक आरोपी को गिरफ्तार कर लिया, जबकि दो अभी भी पुलिस की गिरफ्त से बाहर हैं।
क्या कहते हैं डॉक्टर
इस मामले में सीएमओ बीके राजौरिया का कहना है कि उन्हें मामले की अधिक जानकारी नहीं है। पीएमओ डाक्टर असरुद्दीन बताएंगे। असरुद्दीन ने बात करने से इनकार कर दिया। डॉक्टर सुनीता शर्मा ने बताया कि परिजनों को कहा गया कि यहां गर्भपात में खतरा है। इस पर वे सफदरजंग अस्पताल ले जाने के लिए राजी हो गए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn